Gáspár Károli

Gáspár Károli, joskus myös Károlyi (1529 Nagykároly, Unkari (nyk. Carei, Romania) – 1591 Gönc, Unkari) oli unkarilainen humanisti ja reformaattori, ensimmäisen unkarinkielisen raamatunkäännöksen tekijä.

 Elämä 
Gáspár Károli syntyi tuolloisen Unkarin kuningaskunnan Nagykárolyssa, joka sijaitsee nykyisen Romanian luoteisosassa lähellä Unkarin rajaa. Hänen alkuperäinen sukunimensä oli Radicsics tai toisten lähteiden mukaan Radics (nykyisellä kroatian tai serbian kirjoitustavalla Radičić, Radić), minkä perusteella voi arvella suvun olleen serbialaista tai kroatialaista alkuperää. Syntymäpaikkansa mukaan hän käytti latinalaistettua nimeä Caroli tai Carolius. Tämä nimi on myöhemmässä unkarilaisessa historiankirjoituksessa jälleen unkarilaistettu muotoon Károlyi tai Károli. Unkarin nykyisen yleiskielen normien mukaan oikea kirjoitusasu olisi ly:llinen Károlyi [kaːroji], mutta protestanttisen perinteen mukaan nimi usein kirjoitetaan pelkästään l:llä ja äännetään sen mukaisesti [kaːroli].

Käytyään koulunsa Unkarissa Gáspár Károli jatkoi opintojaan Sveitsissä ja Saksassa. Vuonna 1556 hän kirjoittautui Wittenbergin yliopistoon, yhteen reformaation tärkeimmistä tukikohdista. Siellä toimi tuolloin unkarilaisten opiskelijoiden yhteisö (bursa), jossa vaikuttaneista teologeista monista tuli sittemmin kalvinistisen protestantismin kannattajia. Károlin varhaiset kirjoitukset edustavat kuitenkin vielä selkeästi luterilaista suuntausta.

Vuonna 1559 hänet valittiin papiksi Göncin kaupunkiin (nykyisen Unkarin pohjoisosassa Borsod-Abaúj-Zemplénin läänissä lähellä nykyistä Slovakian rajaa). Paljolti hänen vaikutuksestaan kalvinistinen protestantismi, jonka puolelle hän ajan mittaan selkeästi asettui sen loitontuessa protestantismin luterilaisesta haarasta, sai alueella vankan jalansijan. Keskeisessä osassa hänen työssään oli taistelu kolmatta reformaation synnyttämää uskonsuuntaa, unitarismia vastaan, jota rajan takana, Transilvanian ruhtinaskunnassa tuki ruhtinas ja Unkarin kuningas János Zsigmond Szapolyai.

Gönc oli tuolloin merkittävä, vauras maaseutukaupunki Tokajin viinialueen laitamilla, ja Károli eli luultavasti mukavaa, porvarillista elämää. Hän omisti myös viinitarhoja Göncissä ja Tokajssa ja oli hyvissä väleissä paikallisten suurmaanomistajien kanssa. Hän oli ollut naimisissa jo aiemmin, mutta tästä avioliitosta ja mahdollisista jälkeläisistä ei ole tarkempaa tietoa. Gönciin asetuttuaan hän solmi vuoden 1575 tienoilla toisen avioliittonsa tokajilaisen lesken, Anna Garain kanssa, jolla oli edellisestä avioliitostaan Demeter Őzen kanssa yksi poika. Gáspár Károlin ja Anna Garain avioliitosta syntyi neljä lasta: poika Gáspár, tyttäret Sára, Kata ja Margit, joista kuitenkin vuoden 1586 ruttoepidemian jälkeen jäi henkiin vain tytär Kata. Kolmannesta avioliitosta kassalaisen György Szőcsin lesken kanssa syntyi tytär Anna.

Károlin tärkein ja tunnetuin teos oli ensimmäinen täydellinen unkarinkielinen raamatunkäännös, jonka hän laati yhdessä useiden avustajien kanssa. Työ alkoi luultavasti vuoden 1586 tienoilla. Ensimmäinen painos, vain 700–800 kappaletta, painettiin Vizsoly-nimisellä paikkakunnalla Göncin lähistöllä vuonna 1590, minkä vuoksi teosta nimitetään myös Vizsolyn raamatuksi. Tästä raamatunkäännöksestä on ilmestynyt myöhemmin kielellisesti toimitettuja ja korjailtuja versioita, kaikkiaan yli sata painosta, ja se on vuosisatojen mittaan vaikuttanut syvästi unkarin kieleen, ei vain uskonnolliseen kielenkäyttöön vaan myös maalliseen kirjallisuuteen. Sen on nähty inspiroineen esimerkiksi János Aranyn ja Endre Adyn runoutta.

Raamatunkäännöstyön päätyttyä Károli heikkenevän terveytensä takia luopui papinvirastaan kesällä 1591, ja vuoden lopulla hän kuoli. Hänen hautansa lienee ollut Göncin tuolloisessa reformoidussa kirkossa, mutta kaivauksissa siitä ei ole enää löydetty jälkeäkään.

 Jälkimaine 
Károlyista ei ole säilynyt hänen elinaikanaan tehtyä kuvaa. Myöhemmin hänelle on pystytetty useita patsaita ja muistomerkkejä, hänen mukaansa on nimetty katuja, muita julkisia tiloja ja laitoksia, myös vuonna 1993 perustettu Gáspár Károli -yliopisto. Vuonna 1997 perustettu Gáspár Károli -palkinto jaetaan vuosittain raamatuntutkimuksen ja teologian alalla ansioituneille henkilöille.

 Lähteet 

Luokka:Unkarilaiset henkilöt
Luokka:Raamatun kääntäjät
Luokka:Vuonna 1529 syntyneet
Luokka:Vuonna 1591 kuolleet
Luokka:Unkarilaiset papit